SL Uradni list Evropske unije L 303/1

UREDBA KOMISIJE (EU) št. 1053/2010

z dne 18. novembra 2010

o spremembi Uredbe (ES) št. 494/98 glede upravnih sankcij v primerih nedokazane identifikacije živali

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (1) in zlasti člena 10(e) Uredbe,

ob upoštevanju naslednjega:

(1) Uredba Komisije (ES) št. 494/98 z dne 27. februarja 1998 o podrobnih pravilih za izvajanje Uredbe Sveta (ES) št. 820/97 glede uporabe minimalnih upravnih sankcij v okviru sistema identifikacije in registracije govedi (2) je bila sprejeta na osnovi člena 10(e) Uredbe Sveta (ES) št. 820/97 z dne 21. aprila 1997 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa (3). Navedena uredba je bila razveljavljena in nadomeščena z Uredbo (ES) št. 1760/2000.

(2) Člen 1(2) Uredbe (ES) št. 494/98 določa, da če imetnik živali v dveh delovnih dneh zanjo ne more dokazati identitete, se ta žival pod nadzorom veterinarskega organa in brez nadomestila pristojnega organa nemudoma uniči.

(3) Uredba (ES) št. 854/2004 Evropskega parlamenta in Sveta z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (4), določa posebna pravila za organizacijo uradnega nadzora proizvodov živalskega izvora.

(4) Navedena uredba določa, da mora uradni veterinar preveriti, da se živali ne zakolje, če upravljavcu klavnice ustrezni podatki o prehranski verigi niso bili predloženi in jih ni preveril.

(5) Poleg tega Uredba (ES) št. 854/2004 določa, da lahko uradni veterinar dovoli, da so živali v klavnici zaklane, celo če ustrezni podatki o prehranski verigi niso na voljo. Vendar je v tem primeru treba vse zadevne podatke o prehranski verigi predložiti, preden je trup odobren za prehrano ljudi. Do končne odločitve je treba takšne trupe in povezano drobovino skladiščiti ločeno od drugega mesa.

(6) Poleg tega Uredba (ES) št. 854/2004 določa, da če v 24 urah po prispetju živali v klavnico ni na voljo ustreznih podatkov o prehranski verigi, je treba vse meso od živali deklarirati za neprimerno za prehrano ljudi. Če žival še ni bila zaklana, jo je treba usmrtiti ločeno od drugih živali.

(7) Temu ustrezno so tveganja, ki jih neidentificirane živali predstavljajo za zdravje ljudi, zmanjšana z določbami iz Uredbe (ES) št. 854/2004. Uničenje živali v okviru Uredbe (ES) št. 494/98 je zato zdaj prvenstveno odvračilni učinek, ki spodbuja identifikacijo živali za druge namene, kakor je varnost hrane.

(8) Živali neznanega izvora lahko vplivajo na zdravstveno stanje živali na območjih, kjer so bile rejene.

(9) Izkušnje z uporabo Uredbe (ES) št. 494/98 so pokazale, da je stroga časovna omejitev dveh dni nezadostna za ustrezno oceno identitete neidentificiranih živali. Države članice morajo imeti potrebno upravno diskrecijo za oceno položaja na podlagi analize tveganja in za uporabo sorazmernih sankcij.

(10) Uredbo (ES) št. 494/98 je zato treba ustrezno spremeniti.

(11) Odbor za kmetijske sklade ni podal mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1

V členu 1 Uredbe (ES) št. 494/98 se odstavek 2 nadomesti z naslednjim:

„2. Če imetnik živali zanjo ne more dokazati identitete in sledljivosti, pristojni organ po potrebi na osnovi ocene zdravja živali in tveganj varnosti prehrane odredi uničenje živali brez nadomestila.“

Člen 2

Ta uredba začne veljati na dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. novembra 2010 Za Komisijo Predsednik José Manuel BARROSO

(1) UL L 204, 11.8.2000, str. 1.

(2) UL L 60, 28.2.1998, str. 78.

(3) UL L 117, 7.5.1997, str. 1.

(4) UL L 139, 30.4.2004, str. 206.